আগেই বলেছি, বাংলাদেশের ওপেনসোর্স প্রজেক্টের একটি বড় অংশ জুড়ে আছে বাংলা কম্পিউটিং। ইউনিকোড প্রযুক্তি আসায় এসব প্রজেক্টের সফল বাস্তবায়ন অনেকটাই সহজতর হয়েছে। বেশির ভাগ দেশেই কম্পিউটার ব্যবহারী চান নিজের মাতৃভাষায় একটি অপারেটিং সিস্টেম। আমাদের বাংলা ভাষাতেও এখন অপারেটিং সিস্টেম ব্যবহার করা যায়, আর তা সম্ভব হয়েছে ওপেন সোর্সের মাধ্যমেই। উন্মুক্ত অপারেটিং সিস্টেম উবুন্টুর বাংলা লোকালাইজেশনের মাধ্যমে ২০০৭ সালের একুশে বইমেলায় বাংলাদেশের ওপেন সোর্স প্রতিষ্ঠান অঙ্কুর এবং সিসটেকের যৌথ উদ্যোগে প্রকাশিত হয় বাংলা অপারেটিং সিস্টেম ‘শ্রাবণী’। সম্প্রতি উবুন্টু লিনাক্সের ৭.১০ সংস্করণের ওপর ভিত্তি করে প্রকাশিত হয়েছে বাংলা অপারেটিং সিস্টেম ‘হৈমন্তি’। । এছাড়াও ওপেন সোর্স ভিত্তিক বাংলা কম্পিউটিং-এ যেসব উল্লেখযোগ্য কাজ হয়েছে তার মাঝে রয়েছে বিভিন্ন জনপ্রিয় কন্টেন্ট ম্যানেজমেন্ট সিস্টেম এবং বুলেটিন বোর্ডের বাংলা সংষ্করণ তৈরি। বিভিন্ন ওপেন সোর্স কন্টেন্ট ম্যানেজমেন্ট সিস্টেম বা সি এম এস(CMS) -এর বাংলা সংষ্করণ তৈরি করায় খুব সহজেই যে কেউ এসব সি এম এস ব্যবহার করে বাংলায় ওয়েব সাইট তৈরি করতে পারেন। ইদানিংকালে এ ধরনের উন্মুক্ত সি এম এস ব্যবহার করে বাংলায় ব্লগ সাইট তৈরি বেশ জনপ্রিয় হয়ে উঠেছে। এ সময়ের জনপ্রিয় সি এম এস ইঞ্জিনগুলোর মাঝে উল্লেখযোগ্য কয়েকটি হচ্ছে-জুমলা, দ্রুপাল, ওয়ার্ডপ্রেস। এছাড়া অনলাইনে বাংলা ফোরাম ধারনাটিও সাম্প্রতিক সময়ে বেশ জনপ্রিয় হয়ে উঠেছে। আর তা সম্ভব হয়েছে ওপেন সোর্স ফোরাম ইঞ্জিন বা বুলেটিন বোর্ড থাকার ফলেই। ইতোমধ্যে জনপ্রিয় দুটি বুলেটিন বোর্ড- পিএইচপিবিবি এবং পানবিবি’র বাংলা সংষ্করণ তৈরি করা হয়েছে।